STORV OF APOLLONJUS OF  TYRE.
Tho made a vow the leste and moste, But so they mighten come a londe. But he, which hath the se on honde, Neptunus wolde nought accorde, But all to-brake cable and corde, Er they to londe mighte approche. The ship to-clef upon a roche And all goth down into the depe. But he, that alle thing may kepe, Unto this lord was merciable And brought him sauf upon a table, Which to the londe him hath upbore, The remenaunt was all forlore. Herof he made mochel mone.
Thus was this yonge lorde alone All naked in a pouer plite. His colour, which was whilom white, Was than of water fade and pale, And eke he was so sore a cale, That he wist of him self no bote, It helpe him no thing for to mote To gete ayein that he hath lore. But she, which hath his deth forbore, Fortune, though she woll nought yelpe, All sodeinly hath sent him helpe, Whan him thought alle grace awey. There came a fissher in the wey And sigh a man there naked stonde. And whan that he hath understonde The cause, he hath of him great routh And onlich of his pouer trouth Of suche clothes as he hadde With great pite this lord he cladde. And he him thonketh as he sholde And saittr him, that it shall be yolde, If ever he gete his state ayein, And praieth, that he wolde him sain,

Qualiter Ap-pollinus nudus super litus jac-tabatur, obi quidam plsca-tor ipsum suo collobio     ves-tiens ad urbem Pentapolun di-rexit.